
Denne boken springer ut av arbeid i forskningsgruppen «Samspill mellom dyr og menneske – Antrozoologi» ved Universitetet i Agder, sammen med noen eksterne kollegaer, blant annet ved Universitetet i Sørøst-Norge.

Forskningsgruppen har i flere år vært opptatt av hva slags betydning samspill med dyr kan ha innenfor forskjellige utdannings-, helse- og velferdstjenester. I denne boken retter vi oppmerksomheten mot et område som er mindre belyst, nemlig hundens plass i hushold og hverdagsliv.

Faglig representerer vi stor bredde: etologi, sosiologi, pedagogikk, spesialpedagogikk og psykososialt helsearbeid. Boken har slik sett en flerfaglig tilnærming. I dagens situasjon er det nettopp flerfaglig og tverrfaglig samarbeid som etterspørres i jakten på nye tiltak og løsninger. Vårt håp er at boken vil vise at noen perspektiver og tiltak kan ligge snublende nær, dersom en får øynene opp for den betydningsfulle relasjonen mange har til sine firbente medlemmer av familier og hushold.

Vi har gitt oss selv relativt stor frihet med hensyn til utforming av de enkelte kapitlene, både når det gjelder form og innhold, en frihet som det ikke alltid er like stort rom for i andre akademiske tekster.

Takk til Universitetet i Agder, som har bidratt med delvis finansiell trykkestøtte. Takk også til alle som har bidratt med kommentarer, opplysninger eller en gjennomlesing av enkeltkapitler. Dette vil i noen grad framgå av de enkelte kapitlene.

En spesiell takk til Børre Nylehn, som har fulgt og støttet arbeidet med boken hele veien, blant annet ved å lese og kommentere mange av kapitlene.

Anne Marie Støkken og Bente Berget (red.)

KAPITTEL 1
NÅR FAMILIEHUNDEN DØR

Sommeren 2019 måtte mannen min og jeg la vår 13 år gamle sjokoladebrune labrador Tara slippe. Da hadde hun vært plaget i en lengre periode av uro, dårlig søvn og lite energi. Hun hadde vært gjennom forskjellige undersøkelser hos veterinær, uten at det ble funnet noe som tydet på somatiske plager, og konklusjonen var at hun rett og slett var blitt gammel og antakelig hadde en form for demens.

Det var utrolig trist og samtidig en påminnelse om i hvor stor grad årene med Tara hadde preget livet vårt, sånn i det daglige. Hun hadde fått en stor plass i våre liv, kanskje spesielt stor fordi vi ikke hadde hjemmeboende barn lenger eller andre dyr i huset. Hun var et felles prosjekt – som ble avsluttet da hun døde.

Det var så mange dagligdagse aktiviteter, vaner i smått og stort og gleder og bekymringer i hverdagen, som på et eller annet vis hadde vært knyttet til Tara. Hun bidro til å strukturere dagene, også når vi ikke var hjemme: Vi måtte jo alltid «hjem til Tara».

Med henne forsvant også et viktig samtaleemne, både hjemme og ute blant andre, særlig med andre hundefolk.

Hun hadde vært en motivator for å komme seg ut i all slags vær, i hvert fall inntil den siste tiden med henne.

Det var en trygghet å ha henne i huset eller å gå turer i mørke. Hun var sterk og kunne mobilisere en skikkelig grov røst når vaktinstinktet våknet.

«Prosjektet Tara» innebar imidlertid også en del bekymringer og ting vi stadig måtte passe på, som forsvant med henne. Alle detaljene ble så synlige – særlig fra hennes siste tid: Slike små ting som for eksempel at vi forsøkte å unngå å la døren til badet stå åpen, for da gikk hun inn dit og lå og bjeffet eller klynket mot dusjen, helt til vi kom og hentet henne.

De siste ukene måtte hun ofte bysses i søvn på puten sin, men våknet fort igjen i løpet av natten, selv om vi lå i et naborom.

Mange gleder forsvant med Tara, men også bekymringer; blant annet for hennes helse, da hun hadde en del pels- og øre-problemer, og etter hvert for hennes uro, som ble dominerende i den siste tiden. Da hun fremdeles var ung og sterk, var vi iblant bekymret for hva hun kunne finne på, siden vi hadde opplevd enkelte uheldige episoder med henne og syklister. Sånn sett var jeg svært urolig de få gangene hun hadde tatt seg en tur på egen hånd – eller egne ben.

Det følelsesmessige savnet av henne ble ekstra sterkt da vi var på hytta vår – med navnet Tarabu – første gang uten henne. Etter å ha blitt sluppet ut av bilen, pleide hun å løpe inn i hytta og gjerne få seg litt mat, før hun og jeg tok oss en tur til «melkerampen», for å sjekke duftene siden sist. Slike vaner sitter på en måte «i ryggmargen» til både folk og dyr.

Nok om Tara i denne omgang.

Opplevelsene og erfaringene fra da Tara døde, bidro til en bevisstgjøring om og interesse for hva dette handlet om, både rent emosjonelt, men også sosiologisk: på hvilke måter hadde livet med Tara vært en sentral del av hverdagslivet vårt og innlemmet i ulike aktiviteter, slik at dette ble så synlig da hun ikke lenger var der?

Minst like interessant: Hvordan har andre mennesker opplevd dette? Og «dette» handler da egentlig om livet med hund i ulike faser og ulike livssituasjoner. Det er noe av bakgrunnen for denne boken; et ønske om å forstå mer om ulike hverdagslivserfaringer, både når livet sammen med en hund begynner, i dagliglivet underveis og når det opphører.

Det ligger en dobbel interesse til grunn for dette ønsket: både en generell interesse for dyr og mer spesielt det som gjelder menneskers samspill med dyr, og en interesse for hverdagslivet, blant annet i et sosiologisk perspektiv. Det innebærer for eksempel å stille spørsmål om hvem som inngår i et hushold og i et hverdagsliv, og hva det innebærer å inkludere dyr, her spesielt hunder, som familie- eller husholdsmedlemmer.

Det har de senere årene blitt økende oppmerksomhet om hva slags betydning samspill med dyr kan ha innenfor forskjellige utdannings-, helse- og velferdstjenester, det som omtales som dyreassisterte intervensjoner (Berget og Braastad, 2018). Dette har også kommet til uttrykk i flere offentlige dokumenter, blant annet i en tidligere folkehelsemelding (Meld. St. 19 (2018–2019)), i en opptrappingsplan for barn og unges psykiske helse (Prop. 121 S (2018–2019)) og i en stortingsmelding om en kvalitetsreform for eldre (Meld. St. nr 15 (2017–2018)). Langt mindre oppmerksomhet er hittil viet hverdagslivet med hund innenfor familier og hushold, som er vårt tema her. I et folkehelseperspektiv er imidlertid familiers hverdagsliv en svært sentral arena, og blant annet av betydning for både fysisk og psykisk helse. Sånn sett er det viktig å forstå mer av hva samvær med hund i familier og hushold innebærer og kan bety for «livskvalitet», som er et gjennomgangstema i den siste folkehelsemeldingen (Meld. St. 15 (2022–2023)). Sagt med andre ord: å kjenne at en har et godt liv.

Hverdagsliv med hund har mange ulike aspekt og forpliktelser. Det er en rekke praktiske oppgaver som må håndteres. Det er økonomiske, emosjonelle og helsemessige sider, og hensynet til dyrevelferd må ivaretas. Disse aspektene, og koblingen mellom dem, kan komme til uttrykk på forskjellige måter i ulike hushold, og hundens plass og betydning vil også variere. Samtidig er både forpliktelsene og gleden og nytten ved å ha hund så vanlig, og kanskje nettopp derfor, paradoksalt nok, litt «usynlig». Ved å komme tett på noen hverdags-situasjoner og hverdagsliv, ønsker vi derfor å synliggjøre noen viktige aspekt ved samspillet mellom hund og andre familiemedlemmer, eller andre personer hvis dagliglivet innebærer å bo på institusjon.

Hovedspørsmålet er altså: Hva slags plass og betydning har hunden i moderne hverdagsliv, i ulike typer hushold og i forskjellige faser og livssituasjoner? Vi retter søkelyset mot hunden som et familiemedlem, og ønsker å bidra til økt kunnskap om og forståelse for hunden som «aktør» i familie og hushold. Hva innebærer det i praksis, og hvordan påvirker det oss i forskjellige livssituasjoner?

Vi formidler erfaringer fra et knippe personer eller familier, både om nytte og glede, men også om utfordringer med å ha hund. Slike erfaringer blir drøftet med utgangspunkt i teori om hushold og hverdagsliv, om samspill mellom dyr og mennesker og i andre relevante perspektiver. Det er først og fremst hushold i det vi oppfatter som vestlige samfunn, som står i fokus her, da relasjoner til dyr kan variere mellom ulike kulturer. Ny hundelov fra januar 2023, og en økt oppmerksomhet om dyrevelferd generelt, aktualiserer blant annet slik kunnskap.1

FAMILIER OG HUSHOLD

Familier og hushold er forskjellige både med hensyn til hvor mange personer de omfatter, hva slags alder disse personene har og hva slags relasjoner de har til hverandre.

I 2020 var det 2.512.417 husholdninger i Norge. Av disse var det ca. 40 prosent hushold med aleneboende, ca. 24 prosent med par uten barn og også ca. 24 prosent hushold med ektepar eller samboende eller enslig mor/far med barn under 17 år. De resterende 12 prosent er en litt blandet gruppe.2

En betydelig andel av husholdene består altså i dag av aleneboende, og det er mange storfamilier med mine barn, dine barn og våre barn. Noen har god økonomi, andre sliter økonomisk. Enkelte har sykdom i familien eller problemer knyttet til psykisk helse, rus eller vold.

I SSBs kategorisering av hushold er ikke dyr inkludert. De er på en måte «usynlige» husholdsmedlemmer – noe som kan fortone seg litt paradoksalt, siden hunder, for eksempel, ofte gjør mye av seg og slik sett er svært synlige. Men de er usynlige i den offisielle forståelsen av hva en familie eller et hushold er.

For mange mennesker inngår imidlertid en firbent kamerat i husholdet. For noen er dette det eneste eller viktigste individet som de har en nær relasjon til. At dyrene i husholdet betyr mye for mange, har blant annet vist seg svært konkret i forbindelse med at mange som har flyktet fra krigen i Ukraina, har tatt med seg hunder eller katter.3 Det kan slik sett være gode grunner til å inkludere dyr generelt i vår forståelse av familie og hushold.

OM HUNDEHOLD I NORSKE HUSHOLD

Siste offisielle statistikk fra SSB om hundehold er fra så langt tilbake som 1994. Da ble det anslått at 14 prosent av norske hushold hadde hund (noen flere hadde katt). Det tilsvarte da 245 000 hushold. Ifølge et lovforslag fra 2022 om endring i hundeloven, var det en økning i antall hunder fra 2001 til 2019 på 35 prosent. Det vil si fra 414 000 hunder i 2001 til 560 000 hunder i 2019 (Prop. 85 L (2021–2022)). Gjennom pandemien økte antallet ytterligere.

Det er flest såkalte familiehunder, selv om det også finnes hunder som holdes for målrettete formål som jakt eller ulike former for hjelp, slik som blinde- og servicehunder. I lovforslaget trekkes det fram en rekke positive sider ved å ha hund; både for fysisk og psykisk helse, for trygghet, for å redusere ensomhet m.m. For mange er hunden også en viktig hobby, og hundeeiere bruker mye tid på trening, deltakelse i konkurranser og på utstillinger, eller hunden trenes for spesielle formål, slik vi har sett i NRK-serien «Redningshundene». Det innebærer ofte deltakelse i ulike organisasjoner og sosiale nettverk, og livet med hund kan bli en mer eller mindre dominerende del av fritiden til hundens eier.

Som nevnt økte antallet hushold med hund under pandemien. Mye tyder på at det har vært en økende interesse generelt for hund, hundehold og hundeoppdragelse de senere årene. Det har blant annet vist seg gjennom utallige YouTube-snutter og tv-programmer og -serier, blant annet «Fra bølle til bestevenn» på NRK med Maren Teien Rørvik, og forskjellige Facebook-grupper, nettsider og nettbaserte kurs, der hundeeiere kan søke råd hos hverandre eller fra eksperter på feltet. Det er programmer og arenaer som kanskje primært har som siktemål å hjelpe hundeeiere som har ulike problemer med hundens adferd. Men slike programmer gir faktisk også et interessant innblikk i andre sider ved hverdagslivet til de involverte hundeeierne. Og i denne boken er det nettopp hverdagslivet vi retter søkelyset mot.

BOKENS INNHOLD OG STRUKTUR

Flere av kapitlene i boken har en erfaringsbasert tilnærming. Det vil si at de tar utgangspunkt i konkrete, personlige erfaringer og eksempler, som så blir drøftet i lys av kunnskap fra forskningsfeltet antrozoologi, i kombinasjon med andre relevante, faglige perspektiver, og også i lys av aktuelle velferdspolitiske signaler. Kapitlene har fått en viss variasjon både i omfang og i utforming, fordi ulike temaer kan forutsette litt forskjellige måter å presentere stoffet på.

Vi har lagt vekt på å få med et variert utvalg av hverdagsliv og noen utvalgte situasjoner, der hunden som familiemedlem og bidragsyter blir spesielt tydelig. Vi ønsker på den måten også å få fram et viktig skille mellom det å betrakte en hund som bidragsyter, framfor som en «eiendel» i familien.

Kort omtale av de forskjellige kapitlene:

1.I innledningskapitlet (skrevet av Anne Marie Støkken) presenteres bakgrunn og målsetting for boken.

2.I kapitlet Faglig innramming presenterer Anne Marie Støkken to faglige bærebjelker for boken: kunnskap fra antrozoologisk forskning og en familie- og husholdssosiologisk tilnærming.

3.Hundens etiologi og domestisering. Fra ulv til hund. I dette kapitlet gjør Bente Berget rede for kunnskap om utviklingen som har ført til at hunden i dag kan oppfattes som et familiemedlem. Denne kunnskapen blir blant annet drøftet i lys av dagens regler for dyrevelferd.

4.Om forholdet mellom hund og menneske: litt filosofi … Hans Herlof Grelland diskuterer i dette kapitlet – med et filosofisk utgangspunkt – spørsmålet om hva som er forskjellen mellom å samspille med en hund og med et annet menneske.

5.Kongepuddelen Ulf – En fortelling om kjærlighet mellom to barn og en hund. Andreas Reier Jensen stiller i dette kapitlet spørsmålet: Hva kjennetegner relasjonen til hunden, og hvordan arter den seg fra et barneperspektiv? På bakgrunn av intervju med to barn, drøfter han deres opplevelser av relasjonen til familiens hund, blant annet ved hjelp av antrozoologisk teori.

6.«Frøya gir alle det de trenger». Hundens betydning for en familie preget av alvorlig sykdom og sorg er tema i Liv Hanson Auslands kapittel. Hun diskuterer hundens rolle i en slik situasjon, både innenfor familien og i familiens sosiale nettverk, og i forholdet til det profesjonelle hjelpeapparatet.

7.Hverdagsliv med hund som pensjonist. I dette kapitlet tar Anne Marie Støkken utgangspunkt i hverdagslivet til en aleneboende pensjonist med hund. Noen anskaffer seg hund når de er blitt pensjonister. Hvorfor gjør de det, og hva slags betydning kan det få for deres hverdagsliv og livssituasjon mer generelt?

8.Hund i rusrehabilitering – arbeid eller terapi? I dette kapitlet får vi presentert erfaringene fra et hverdagsliv som skiller seg fra vanlig familieliv: Anne Brita Thorød retter søkelyset mot et rehabiliteringssenter for rusavhengige, der beboerne driver en hundebarnehage. Med utgangspunkt i noen av beboernes erfaringer, drøfter hun blant annet forholdet til hundene som både arbeid og terapi.

9.Den vanskelige avgjørelsen. Karen Marie Traavik tar opp et tema som på mange måter er alle hundeeieres skrekk, nemlig når familiens hund må avlives fordi den har forårsaket skade på andre mennesker. Hun beskriver prosessen fram til en slik vanskelig avgjørelse, og diskuterer den i lys av etiske vurderinger og ny hundelov.

10.«Det er så ufattelig sårbart». Om å ha hund i familier med voldsutøvelse. Basert på erfaringer fra krisesentre og forskning om sammenhengen mellom vold mot dyr og vold mot mennesker i nære relasjoner, retter Anne Marie Støkken søkelyset mot hva slags betydning dyr (her hund) kan ha for dem som er utsatt for vold og overgrep eller trusler om dette.

11.Familiehunden i et samfunnsperspektiv. I dette siste kapitlet, ved Anne Marie Støkken, samler vi noen av trådene fra de foregående kapitlene og tar samtidig opp noen temaer som er spesielt aktuelle nå:


•Hundens plass i dagens hushold

•Praktisk hjelp med hund og «dog sharing» (hund som flytter mellom familier ved skilsmisser e.a.)

•Bruk av sosiale medier i hverdagslivet med hund

•Hunden, en klimaversting? Et miljøperspektiv

•Familiehunden: skjult velferdsarbeider eller unødvendig utgift?

•Noen velferdspolitiske implikasjoner



REFERANSER

Berget, B. & Braastad, B. O. (2018). Teoretisk grunnlag for dyreassisterte intervensjoner. I Berget, B., Krøger, E. & Thorød, A.B. (red.) Antrozoologi. Oslo: Universitetsforlaget.

Meld. St. nr 15 (2017–2018). Leve hele livet – En kvalitetsreform for eldre.

Meld. St. 19 (2018–2019). Folkehelsemeldinga – Gode liv i eit trygt samfunn.

Meld. St. 15 (2022–2023). Folkehelsemeldinga – Nasjonal strategi for utjamning av sosiale helseforskjellar.

Pop. 121 S (2018–2019). Opptrappingsplan for barn og unges psykiske helse (2019–2024).

Prop. 85 L (2021–2022). Endringer i hundeloven (forsvarlig hundehold).



OPS/images/cover.jpg
LIV

HVERDAG
M[D HU

BETYDNINGSHU

= =
-

ANNE MARTE STAKKEN G BENTE BERGET (RED.)






OPS/images/image_005.jpg





OPS/images/image_009.jpg





